Leina Ngorongoro le tswa kae? Ga go na ope yo itseng sentle. Go ya ka Mokgatlho wa Tshireletso ya Tlhago wa Afrika Botlhaba, bangwe ba re Ngorongoro e ne e le leina la Mo-Masai mongwe yo o neng a dira ditleloko tsa dikgomo yo o neng a nna mo tikologong ya khuti eo. Bangwe ba bolela gore leina leo le tswa mo setlhopheng sengwe se se pelokgale sa batlhabani ba Ba-Datogo ba ba neng ba fenngwa ke Ba-Masai fa ba sena go lwa mo khuting eo dingwaga di le 150 tse di fetileng. Mme gone, fa re bona dipitse tsa naga di fula gaufi le lefelo le re pakileng koloi mo go lone re ne ra se ka ra tlhola re tshwenyega ka ga gore leina leo le tswa kae. Fa re tsena mo koloing ya rona, ra di atamela, mme go bonala e kete ga di re bone. Re fologelela kwa tlase mo khuting gore re bone diphologolo tse dingwe tsa naga.